เปิดทางบจ.เพิ่มทุนคล่องตัว 15มี.ค.
ตลาดหลักทรัพย์ไฟเขียวให้บริษัทจดทะเบียนสามารถเลือกเพิ่มทุนแบบมอบอำนาจทั่วไปได้ตั้งแต่ 15 มี.ค.นี้เป็นต้นไป
14 มี.ค. 2554

ตลาดหลักทรัพย์ไฟเขียวให้บริษัทจดทะเบียนสามารถเลือกเพิ่มทุนแบบมอบอำนาจทั่วไปได้ตั้งแต่ 15 มี.ค.นี้เป็นต้นไป
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตั้งแต่วันที่ 15 มี.ค. 2554นี้เป็นต้นไป  บริษัทจดทะเบียน(บจ.)จะสามารถเลือกการเพิ่มทุนแบบมอบอำนาจทั่วไป (General Mandate) เพิ่มเติมจากวิธีปฏิบัติปัจจุบัน 
ทั้งนี้ทางเลือกการระดมทุนแบบนี้จะช่วยให้บริษัทจดทะเบียนระดมทุนได้คล่องตัวและช่วยลดค่าใช้จ่าย นับเป็นการเพิ่มความสามารถในการแข่งขันทางธุรกิจให้กับบริษัทจดทะเบียน
บริษัทสามารถเพิ่มทุนแบบ General Mandate โดยขออนุมัติจำนวนหุ้นและประเภทการจัดสรรจากที่ประชุมสามัญผู้ถือหุ้นประจำปี ( AGM) หรือที่ประชุมวิสามัญผู้ถือหุ้น ( EGM) ไว้ล่วงหน้า ทั้งการจัดสรรแก่ผู้ถือหุ้นเดิมตามสัดส่วน (RO) ประชาชนทั่วไป (PO) และบุคคลในวงจำกัด (Private Placement: PP) และให้คณะกรรมการบริษัทกำหนดรายละเอียดและเวลาในการจัดสรรหุ้นต่อไป
ตลาดหลักทรัพย์ฯ คำนึงถึงการปกป้องผลประโยชน์ของผู้ถือหุ้น โดยกำหนดเกณฑ์ให้จำนวนหุ้นที่จะมีการเพิ่มทุนรวมทุกประเภทไม่เกิน 30% ของทุนชำระแล้ว โดยจำนวน PO และ PP รวมกันไม่เกิน 20% ของทุนชำระแล้ว และไม่สามารถเสนอขายในราคาต่ำ (ตามเกณฑ์ของสำนักงาน ก.ล.ต.) นอกจากนี้ บริษัทจดทะเบียนต้องจัดสรรหุ้นเพิ่มทุนให้แล้วเสร็จก่อนที่จะมีการจัดประชุม AGM ครั้งต่อไป รายละเอียดศึกษาเพิ่มเติมได้ที่ www.set.or.th/generalmandate 
การใช้เกณฑ์เพิ่มทุนดังกล่าวเป็นการเพิ่มความคล่องตัวในการระดมทุนของบริษัทจดทะเบียน นับเป็นหนึ่งในกลยุทธ์ของตลาดหลักทรัพย์ฯ ที่มุ่งส่งเสริมการระดมทุนเพิ่มของบริษัทจดทะเบียน เป็นการเพิ่มคุณค่าและคุณภาพการบริการที่เป็นประโยชน์อย่างยิ่งต่อบริษัทจดทะเบียน และทำให้ตลาดหลักทรัพย์ไทยมีการดำเนินงานที่เทียบเคียงกับตลาดหลักทรัพย์ภูมิภาค
สำหรับเกณฑ์ General Mandate ได้ผ่านกระบวนการรับฟังความคิดเห็นจากบริษัทจดทะเบียน สมาคมส่งเสริมผู้ลงทุนไทย และสมาคมบริษัทหลักทรัพย์ ก่อนประกาศใช้อย่างเป็นทางการ 15 มีนาคมนี้